כנס תוכניות העבודה השנתי של משרד ראש הממשלה יתקיים השבוע, בימים ב'-ג' (17-18 בינואר). בכנס, המתקיים זו השנה החמישית, יציגו מנכ"לי המשרדים את תוכניות העבודה של משרדיהם לשנת 2011.
לראשונה השנה אוגדו התוכניות של 26 משרדי ממשלה בספר עב כרס, בו כוללות התוכניות מטרות ויעדים, מדדי הצלחה וכן מועדים ליישום היעדים.
ספר תוכניות העבודה היוצא השנה הינו ביטוי להתקדמות ולשכלול של מהלך התכנון הכלל ממשלתי. הממשלה עברה תהליך מעמיק ורב מימדים, במסגרתו גובשה מערכת מושגים ושפת תכנון המחייבת את כלל המשרדים, חובר מדריך התכנון הממשלתי וכן הוקמו ושודרגו אגפי תכנון ברבים ממשרדי הממשלה. בנוסף, ברבים מהמשרדים פועלות חברות ייעוץ מהמובילות במשק המסייעות בבניית תוכניות העבודה.
תכנון ארוך טווח של המשרדים מאפשר לקבל תמונת על כלל ממשלתית על פעילות הממשלה. כמו כן, פרסום הספר מקדם את עיקרון השקיפות ושיתוף הפעולה בין המשרדים אותם מבקשת הממשלה להטמיע.
ראש הממשלה, בנימין נתניהו, ציין בישיבת הממשלה שמהלך זה מצביע על שינוי תרבותי בעבודת משרדי הממשלה. "אני מקווה שזה יתחיל להיות מסורת רב שנתית. אנחנו עושים כאן משהו שיש בו תעוזה מסוימת כי אנחנו כותבים, בצורה מדידה ככל האפשר, מה אנחנו רוצים להשיג בכל משרד ומשרד. אנחנו מודדים את ההצלחות מול היעדים. אם מדובר בתחבורה, או בחינוך, או בתקשורת, או בחברה, או בכל מהלך שאנחנו רוצים לעשות – אנחנו רוצים לראות תוצאות ברורות ולכן הממשלה מציבה יעדים ומודדת את השגתם בצורה שקופה ופומבית".